钦定古今图书集成/明伦汇编/宫闱典/第126卷 > 夙沙卫
## 钦定古今图书集成/明伦汇编/宫闱典/第126卷 > 夙沙卫

按《左传》，襄公二年春，齐侯伐莱。莱人使正舆子赂夙
沙卫以索马牛皆百匹，齐师乃还。君子是以知齐灵
公之为灵也。十有七年，齐人获臧坚。齐侯使夙沙
卫唁之，且曰：“无死。”坚稽首曰：“拜命之辱，抑君赐不终，
姑又使其刑？臣礼于士。”以杙抉其伤而死。十八年
秋，晋侯伐齐。冬十月，会于鲁济。寻湨梁之言同伐齐。
齐侯御诸平阴，堑防门而守之，广里风沙。卫曰：“不能
战，莫如守险。”弗听。齐侯登巫山以望晋师。晋人使司
马斥山泽之险，虽所不至，必斾而疏陈之。使乘车者
左实右伪，以斾先舆曳柴而从之。齐侯见之，畏其众
也，乃脱归。丙寅晦，齐师夜遁。师旷告晋侯曰：“鸟乌之
声乐，齐师其遁。”邢伯告中行伯曰：“有班马之声，齐师
其遁。”叔向告晋侯曰：“城上有乌，齐师其遁。”十一月丁
卯朔，入平阴，遂从齐师。夙沙卫连大车以塞隧而殿。
殖绰、郭最曰：“子殿国师，齐之辱也。子姑先乎！”乃代之
殿。卫杀马于隘以塞道。晋州绰及之，射殖绰，中肩，两
矢夹脰，曰：“止！将为三军获，不止，将取其衷。”顾曰：“为私
誓。”州绰曰：“有如日！”乃弛弓而自后缚之。其右《具丙》亦
舍兵而缚郭最，皆衿甲面缚。